作者:雷應春
標題:沁園春
內容:問訊故園，今如之何，還勝昔無。想舊耘蘭蕙，依然蔥茜，新栽楊柳，亦已扶疏。韭本千畦，芋根一畝，雨老煙荒誰為鋤。難忘者，是竹吾愛甚，梅汝知乎。茅亭低壓平湖。有狎鷺馴鷗尚可呼。把絳紗準擬，新官到也，寒氈收拾，賤子歸歟。略整柴門，更芟草徑，惟有幽人解枉車。丁寧著，與做添棋局，砌換茶壚。